Det er slut med morgensang, skolefester og forårskoncerter i Aalborg Kommune resten af marts. Frygten for smitte med coronavirus har fået Skoleforvaltningen til at sende en besked ud til alle skoler, hvor de opfordrer til at udskyde eller aflyse arrangementer og aktiviteter, hvor mange elever er samlet. - Vi anbefaler skolerne at lade være med at holde arrangementer, der dybest set godt kan vente. Det handler om forsigtighed, siger Pernille Simonsen, der er chef for politik og kvalitet i Skoleforvaltningen i Aalborg Kommune. Også ungdomsskoler og kulturskoler har fået beskeden fra kommunen. - Den daglige drift fortsætter, som den plejer. Det her drejer sig om ”nice to-arrangementer”, siger Pernille Simonsen. - Det handler om at passe på hinanden Foråret er sæson for koncerter og opvisninger på skolerne, og flere arrangementer bliver ramt. På Mellervangsskolen er en forårskoncert blandt andet blevet aflyst. - Kan man afholde arrangementer i mindre skala, hvor der er god plads mellem folk, kan man godt gøre det. Men er man samlet på en skole i et mindre rum som for eksempel en gymnastiksal for at synge morgensang, så anbefaler vi, at man lader være med at gøre det, siger Pernille Simonsen. Også studieture til udlandet er blevet aflyst i marts. Det samme er plejehjemsbesøg. - Det handler om at passe på hinanden. Der har været fuld forståelse hele vejen rundt, siger Pernille Simonsen. Der er ikke nogen elever eller lærere på skolerne i Aalborg Kommune, der er blevet smittet af coronavirus.

Opsummering:
Aalborg Kommune opfordrer alle kommunens skoler til at droppe aktiviteter i marts, hvor mange elever samles.